Toeka: Moedige boer se ses goue reëls | Landbou
Die bewaring van die bodem lê die meeste boere baie na aan die hart.
Dit is nie net noodsaaklik vir die voortbestaan van die boerebevolking nie, maar dit is reeds herhaaldelik bewys dat dit op die lang duur betalend is om veld oordeelkundig te laat bewei en grondbewaring toe te pas.
Mnr. Mervyn Comley se plaas, Die Vlei, is onlangs as die bes bewerkte en bewaarde plaas in die omgewing van Glenconnor (in die Oos-Kaap)bekroon.
Ongeveer 14 maande gelede moes Comley weens die droogte kies: Óf hy laat sy veld uittrap deur dieselfde aantal diere aan te hou, óf hy verminder sy diere en red die veld.
Mnr. Mervyn Comley
Dié keuse was uiters moeilik, want hy sou elders moes gaan werk as hy sy diere verminder. Hy het egter vasgebyt, en vandag boer hy weer heeltyds.
Hy hou by ses goue reëls: Verminder jou vee. Gee die plante in die veld lank genoeg kans om saad te skiet. Skei die verskillende veldtipes as jy kampe maak. Hou volledig rekord van kampbeweiding. Benut alle water in jou veld. Wees grondbewaringsbewus.